Man kla Spur aan oor ribbetjies’n Man het die Spur-restaurantgroep by die Gesagsowerheid vir Reklamestandaarde (GRS) aangekla oor die restaurant se 200g ribbetjies wat volgens hom in der waarheid nie soveel weeg nie. Die GRS het egter die klagte verwerp en sê Spur se advertensie is nie misleidend nie. Lyndon van Wyk beweer hy het die ribbetjies geweeg en dat dit slegs 130g geweeg het. Toe hy navraag daaroor gedoen het, is hy glo ingelig dat dit geweeg word wanneer dit rou is. Van Wyk het die klag by die GRS aanhangig gemaak oor Spur se spyskaartbord wat Dinsdae ŉ 200g ribbetjie en vier hoendervlerkies aanbied vir R49,95. Die Spur-groep het geantwoord hul gehaltebeheerstelsel verseker dat die korrekte produkte en gewig aan kliënte bedien word. Vertroulike inligting is ingedien om dié punt te illustreer. Spur sê hoewel elke moontlike stap geneem word om te verseer dat sy produkte volgens die spesifikasies op bemarkingsmateriaal gemaak word, dit kan wees dat ŉ verkeerde porsie gaar gemaak en bedien is weens ŉ menslike fout. Die restaurant-groep het gesê die gewigte word geklassifiseer vir die rou vleis, aangesien kliënte se voorkeur vir hoe dit gaargemaak moet word, uiteindelik tot ’n verskil in gewig sal lei. ’n “Blou” biefstuk weeg dus meer as een wat goed gaargemaak is.